苏辙
次韵毛君烧松花六绝
茅庵纸帐学僧眠，炉艺松花取易然。
唯有未能忘酒在，手倾金盏斗垂莲。
饼杂松黄二月天，盘敲松子早霜寒。
山家一物都无弃，狼籍干花最后般。
〈蜀人以松黄为饼甚美。
〉松老香多气自严，余烟勃郁透疏帘。
须臾过尽惟灰在，借问谁收一番〈去声〉炎。
美人寒甚懒开扉，金作松花插幕?。
几度低头疑堕落，青烟已断未消时。
枯萼鳞皴不复坚，重重正似半开莲。
曾经樵舍砖炉见，未许邦君画閤然。
黄蜡供炊自一家，锱铢贫富递矜夸。
都城争买方薪贵，却顾松花已自奢。